Համազգային-Թարգմանչաց Վարժարան

Համազգային-Թարգմանչաց Վարժարանը (ֆրանսերէն`École Hamaskaine-Tarkmantchatz) ֆրանսահայ կրթական հաստատութիւն մըն է, որ կը գտնուի Փարիզի արուարձան՝ Իսի-լէ-Մուլինօ-ի մէջ: Դպրոցը հիմնուած է 1996-ին եւ կը ծառայէ տեղւոյն հայ համայնքին: 2015 թուականի Դեկտեմբեր 5-ին, Իսի-լէ-Մուլինօ արուարձանի Սուրբ Նիքոլա վարժարանի սրահին մէջ, դպրոցը պաշտօնապէս միացաւ «Համազգային»ի վարժարաններու ցանցին՝ դառնալով Համազգային-Թարգմանչաց Վարժարան:

 Իսի-լէ-Մուլինօյի հայ համայնքի պատմութիւնը 
Առաջին հայերը Իսի-լէ-Մուլինօ հաստատուած են մօտաւորապէս 1923 թուականին: Անոնք 1915-ի ցեղասպանութենէն վերապրողներ էին: Անոնք աշխատանք գտած են Ժէվէլօ փամփուշտի գործարանին, Լըֆրանք ներկերու գործարանին եւ Կրընէլի լուացքատան մէջ: Իսի-լէ-Մուլինօյի քաղաքային եւ արդիւնաբերական տարածքը շատ նպաստաւոր եղած է հզօր հայկական համայնքի մը հաստատման համար:

1975-էն սկսեալ, Լիբանանի հայերը սկսած են հաստատուիլ Իսի-լէ-Մուլինօ, շուտով միանալով Իրանէն եւ Խորհրդային Հայաստանի Հանրապետութենէն գաղթած հայերուն: 1990-ին, յաջորդական գաղթի ալիքներու հետեւանքով, հայերը կը ներկայացնեն Իսի-լէ-Մուլինօ-ի աւելի քան 5,000 բնակիչներու մօտ 10%-ը։

 Իսի-լէ-Մուլինօյի մէջ դպրոցի մը ստեղծումը՝ անհրաժեշտութիւն մը 
Հայոց լեզուի եւ մշակոյթի փոխանցումը եւ իրենց իրաւունքներուն ու պարտականութիւններուն գիտակից ֆրանսացի քաղաքացիներու պատրաստութիւնը կը պահանջէր ֆրանսահայ դպրոցի մը ստեղծումը: Հաւաքուած իրենց առաքելական եկեղեցիին շուրջ, որ կառուցուած էր 1975-ին, հայ համայնքի միութիւնները եւ կղերիկոսները որոշեցին իրականացնել դպրոցի այս ծրագիրը: Շնորհիւ տեղական իշխանութիւններու աջակցութեան եւ համայնքի անդամներու կատարած աշխատանքին, դպրոցը իր դռները բացած է 1996-ին եւ ստացած է պետութեան հետ իր առաջին պայմանագիրը 2005-ին: 

 Միացում Համազգայինի ցանցին 
2015 թուականի Դեկտեմբեր 5-ին, Իսի-լէ-Մուլինօ արուարձանի Սուրբ Նիքոլա վարժարանի սրահին մէջ տեղի ունեցաւ պաշտօնական արարողութիւն մը, որուն ընթացքին ստորագրուեցաւ պայմանագիրը, որուն համաձայն «Թարգմանչաց» վարժարանը պաշտօնապէս միացաւ «Համազգային»ի վարժարաններու միջազգային ցանցին: Այս նշանակալից իրադարձութեան ներկայ էին «Համազգային»ի կեդրոնական վարչութեան եւ Փարիզի շրջանային վարչութեան անդամներ, Թարգմանչաց դպրոցի տնօրէնութիւնը, վարչութիւնը, ուսուցչական կազմը, ծնողներ եւ համայնքային պատասխանատուներ: Ներկայ էին նաեւ Իսի-լէ-Մուլինօ-յի եւ Շաւիլի եկեղեցիներու հոգեւոր հովիւները, ինչպէս նաեւ Իսի-լէ-Մուլինօ-յի, Քլամարի եւ Շաւիլի քաղաքապետարաններու ներկայացուցիչները:

 Դպրոցի կառուցուածքը եւ գործունէութիւնը 

 Կառուցուածք 
Դպրոցը, կառուցուած մօտ 3,000 քառակուսի մեթր տարածութեան վրայ եւ երեք յարկով, կը բաղկանայ 15 մեծ դասարաններէ, բազմագործառնական սրահէ մը, ընթարձակ նախասրահէ մը եւ խաղավայրէ մը: Փոքրիկներուն համար յատկացուած տարածքը ծածկուած է ռետինով: Շէնքերը կը համապատասխանեն անվտանգութեան չափանիշներուն, ընդունելութեան կարողութեանց եւ 3-րդ կարգի հանրային հաստատութիւններուն (ERP) համար կիրառելի կանոնակարգային պահանջներուն. դպրոցը իրաւասու է ընդունիլ աւելի քան 400 աշակերտ:

 Գործունէութիւն 
2025-ի Ապրիլ ամսու տուեալներով, դպրոցը կը բաղկանայ մանկապարտէզի եւ նախակրթական դասարաններէ։ Աշակերտները կը հետեւին 5 օրուան ընթացքին տրուող դասերուն՝ որակաւորուած մանկավարժական խումբի մը կողմէ: Դպրոցի ղեկավարութիւնը կը ծրագրէ մօտ ապագային բանալ միջնակարգ դասարաններ:

 Ծանօթագրութիւններ